CELEX: 62012CN0112
Language: el
Date: 2012-03-01 00:00:00
Title: Υπόθεση C-112/12: Αίτηση για την έκδοση προδικαστικής αποφάσεως, την οποία υπέβαλε το Kúria (Ουγγαρία) την 1η Μαρτίου 2012 — Franklin Templeton Investment Funds Société d’Investissement à Capital Variable κατά Nemzeti Adó- és Vámhivatal Kiemelt Ügyek és Adózók Adó Főigazgatósága

2.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 157/2
            
         Αίτηση για την έκδοση προδικαστικής αποφάσεως, την οποία υπέβαλε το Kúria (Ουγγαρία) την 1η Μαρτίου 2012 — Franklin Templeton Investment Funds Société d’Investissement à Capital Variable κατά Nemzeti Adó- és Vámhivatal Kiemelt Ügyek és Adózók Adó Főigazgatósága
   (Υπόθεση C-112/12)
   2012/C 157/03
   Γλώσσα διαδικασίας: η ουγγρική
   
      Αιτούν δικαστήριο
   
   Kúria
   
      Διάδικοι στην υπόθεση της κύριας δίκης
   
   
      Προσφεύγουσα: Franklin Templeton Investment Funds Société d’Investissement à Capital Variable
   
      Καθής: Nemzeti Adó- és Vámhivatal Kiemelt Ügyek és Adózók Adó Főigazgatósága
   
      Προδικαστικά ερωτήματα
   
   
               1)
            
            
               Συμβιβάζεται με τις διατάξεις των Συνθηκών της ΕΕ οι οποίες θέτουν την αρχή της ελευθερίας εγκαταστάσεως (άρθρο 49 ΣΛΕΕ), την αρχή της ίσης μεταχειρίσεως (άρθρο 54 ΣΛΕΕ) και την αρχή της ελεύθερης κυκλοφορίας των κεφαλαίων (άρθρο 56 ΣΛΕΕ [sic]) η απαλλαγή από τον φόρο μερισμάτων την οποία προβλέπει η ουγγρική νομοθεσία υπέρ του δικαιούχου μερισμάτων που είναι κάτοικος Ουγγαρίας, δεδομένου ότι
               
                           α)
                        
                        
                           ο μη ημεδαπός δικαιούχος των μερισμάτων απαλλάσσεται από τον φόρο μερισμάτων μόνον αν πληροί συγκεκριμένες κατά νόμο προϋποθέσεις, ήτοι, αν το ποσοστό συμμετοχής (σε περίπτωση μετοχών, η μερίδα των ονομαστικών μετοχών του) του εν λόγω δικαιούχου στο εταιρικό κεφάλαιο της ημεδαπής εταιρίας, ανέρχεται, κατά τον χρόνο της διανομής (αποδόσεως) των μερισμάτων τουλάχιστον σε 20 % κατά τη διάρκεια τουλάχιστον δύο συναπτών ετών, λαμβανομένου υπόψη ότι, στην περίπτωση κατά την οποία το ποσοστό συμμετοχής του 20 % διατηρήθηκε λιγότερο από δύο συναπτά έτη, η διανέμουσα τα μερίσματα εταιρία δεν υποχρεούται να παρακρατήσει τον φόρο μερισμάτων και ο δικαιούχος των μερισμάτων ή, στην περίπτωση συναφών μη χρηματικών παροχών, η διανέμουσα εταιρία δεν υποχρεούται να καταβάλει τον εν λόγω φόρο κατά την υποβολή της φορολογικής της δηλώσεως, αν άλλο πρόσωπο ή ο διανέμων τα μερίσματα εγγυάται την καταβολή του εν λόγω φόρου;
                        
                     
                           β)
                        
                        
                           όταν δε ο μη ημεδαπός δικαιούχος των μερισμάτων δεν πληροί τις απαιτήσεις τις οποίες επιβάλλει η εθνική νομοθεσία περί απαλλαγής από τον φόρο, είτε διότι το ποσοστό συμμετοχής του (στην περίπτωση μετοχών, η μερίδα των ονομαστικών μετοχών του) στο εταιρικό κεφάλαιο της ημεδαπής εταιρίας κατά τον χρόνο της διανομής (αποδόσεως) των μερισμάτων είναι κάτω του ελαχίστου ορίου του 20 % που απαιτεί ο νόμος, είτε διότι δεν διατήρησε το εν λόγω ποσοστό κατά τη διάρκεια τουλάχιστον δύο συναπτών ετών, ή, στην περίπτωση κατά την οποία η συμμετοχή του 20 % διατηρήθηκε λιγότερο από δύο συναπτά έτη, αν η καταβολή του φόρου δεν διασφαλίζεται από οποιονδήποτε τρίτο ή από τον διανέμοντα τα μερίσματα;
                        
                     
         
               2)
            
            
               Πρέπει να δοθεί διαφορετική απάντηση στο ερώτημα 1, στοιχείο β', υπό τις ακόλουθες περιστάσεις, δηλαδή, οι ακόλουθες περιστάσεις, και ενδεχομένως, σε ποιόν βαθμό, επηρεάζουν την απάντηση στο ερώτημα αυτό;
               
                           α)
                        
                        
                           Ενώ ο ημεδαπός δικαιούχος των μερισμάτων απαλλάσσεται του φόρου μερισμάτων σύμφωνα με την ουγγρική νομοθεσία, η φορολογική επιβάρυνση του μη ημεδαπού δικαιούχου εξαρτάται από το αν αυτός εμπίπτει στο πεδίο εφαρμογής της οδηγίας [90/435/ΕΟΚ του Συμβουλίου, της 23ης Ιουλίου 1990, σχετικά με το κοινό φορολογικό καθεστώς το οποίο ισχύει για τις μητρικές και τις θυγατρικές εταιρείες διαφορετικών κρατών] ή της συμβάσεως [μεταξύ της Δημοκρατίας της Ουγγαρίας και του Μεγάλου Δουκάτου του Λουξεμβούργου για την αποφυγή της διπλής φορολογίας σε θέματα φόρου εισοδήματος και περιουσίας, υπογραφείσα στη Βουδαπέστη στις 15 Ιανουαρίου 1990].
                        
                     
                           β)
                        
                        
                           Ενώ ο ημεδαπός δικαιούχος μερισμάτων απαλλάσσεται του φόρου μερισμάτων κατά την ουγγρική νομοθεσία, ο μη ημεδαπός δικαιούχος, αναλόγως με όσα προβλέπουν οι διατάξεις της νομοθεσίας του κράτους του, μπορεί να συμψηφίσει τον φόρο μερισμάτων με άλλη εθνική φόρο ή επιβαρύνεται οριστικώς με τον φόρο αυτό.
                        
                     
         
               3)
            
            
               Δύναται η εθνική φορολογική αρχή να επικαλεστεί το άρθρο 65 ΣΛΕΕ, παράγραφος 1 (πρώην άρθρο 58 ΕΚ, παράγραφος 1) ή το πρώην άρθρο 220 ΕΚ για να μην εφαρμόσει αυτεπαγγέλτως το κοινοτικό δίκαιο;